**Παρέμβαση στην εκδήλωση του Think-tank eKyklos, με θέμα: Υπάρχει λύση στο Ελληνικό Πρόβλημα? Μια ανοιχτή συζήτηση.**

**Αθήνα, 29.02.2016**

**Α. ΚΑΡΑΜΑΝΟΥ:** Ευχαριστώ πάρα πολύ. Eυχαριστώ το ψηφιακό thinktank e-kyklos που διοργάνωσε αυτή την πολύ εποικοδομητική συζήτηση. Όμως, έχω τη γνώμη, ότι χρειάζεται να πάμε σε πολύ μεγάλο βάθος, και αυτό το βάθος δεν μπορεί να αναζητηθεί στο πλαίσιο μιας περιορισμένης συζήτησης, ενός περιορισμένου χρονικού πλαισίου.

Αρχικά, θα ήθελα να συμφωνήσω με αυτό που είπατε, κύριε πρόεδρε, στην αρχή, περί διχασμού, μεταξύ Ανατολής και Δύσης. Προσωπικά, πιστεύω ότι η Ελλάδα έχει το ένα πόδι στην Ανατολή και το άλλο στη Δύση, και αν κρίνουμε με βάση τα σύγχρονα γεγονότα, η Ελλάδα αυτή τη στιγμή δίνει περισσότερο εικόνα χώρας της Μέσης Ανατολής, παρά της Ευρώπης.

Υπάρχει σοβαρό θέμα παιδείας, όπως είπε και ο κύριος Χωμενίδης. Πιστεύω ότι αυτό είναι το σοβαρότερο πρόβλημα της Ελλάδας, υπάρχει θέμα συστήματος αξιών. Θα πρέπει να εξετάσουμε πάνω σε ποιες αξίες οικοδομήθηκε το σύγχρονο ελληνικό κράτος. Θα ήθελα εδώ να ρωτήσω ποιος, κατά τη γνώμη σας, είναι ο ρόλος που έχει διαδραματίσει, ιστορικά, ο πιο μονολιθικός θεσμός που υπάρχει στην Ελλάδα, που προάγει τον ανορθολογισμό και τις θεωρίες συνωμοσίας, και ο οποίος δεν είναι άλλος από την Ελληνική Ορθόδοξη Εκκλησία.

Επειδή έχω ασχοληθεί διεξοδικά με τα θέματα των δικαιωμάτων των γυναικών και της ισότητας των φύλων, υποστηρίζω ότι η Εκκλησία είναι ο μόνος θεσμός που δεν έχει αναγνωρίσει την αρχή της ισότητας των φύλων, ότι δηλαδή οι άνδρες και οι γυναίκες έχουν ίσα δικαιώματα και ίσες υποχρεώσεις. Αρνείται δηλαδή κάτι που η ίδια η θρησκεία, μέσα από τους Αποστόλους και τη χριστιανική διδασκαλία, έχει αναγνωρίσει (ουκ ένι άρσεν ή θήλυ..). Θα ήθελα να σας ρωτήσω το εξής: Πιστεύετε ότι χρειάζεται ο εκσυγχρονισμός, για τον οποίο μίλησε ο κ. Ιωακειμίδης, να προχωρήσει και σε αυτόν το θεσμό; Δηλαδή, να παρακολουθήσει η Εκκλησία τις σύγχρονες κοινωνικές εξελίξεις; Ευχαριστώ πολύ.